b'\n_START_ARTICLE_\nSeksolohiya\n_START_PARAGRAPH_\nAng seksolohiya ay ang makaagham o siyentipikong pag-aaral hinggil sa mga ugali ng babae at lalaki, pati na mga kanaisang seksuwal, at tungkulin ng mga ito. Sa makabagong larangan ng seksolohiya, ginagamit ng mga mananaliksik ang mga kasangkapan mula sa ilang mga larangang pang-akademya, kabilang ang biyolohiya, medisina, sikolohiya, estadistika, epidemyolohiya, sosyolohiya, antropolohiya, at kriminolohiya. Pinag-aaral sa seksolohiya ang kaunlarang seksuwal at ang pag-unlad ng mga ugnayang seksuwal, pati na ang mga mekaniks o pagsasagawa o pagsasakatuparan ng pagtatalik. Itinatala rin nito ang mga seksuwalidad ng natatangi o ispesyal na mga pangkat, katulad ng mga may kapansanan, mga bata, at mga matatanda. Pinag-aaralan ng mga seksologo o mga seksolohista ang mga dispunksiyon o kawalan ng kakayahan, mga gusot, at mga kaibahan, tulad ng hindi pagtayo ng titi, pedopilya, at oryentasyong seksuwal. Maaaring maging kontrobersiyal ang mga natutuklasang seksolohikal kapag salungat o saliwa ito sa mga paniniwalang pang-pangunahing daloy, agos o kalakaran, panrelihiyon, o pampolitika.'